
ABSTRACT
În prezent, legislaţia românească nu conţine precizări vizând tratamentul judiciar al situaţiei de supraîndatorare a simplilor particulari care, îndatoraţi fiind, nu-şi mai pot plăti datoriile din cauza conjuncturilor nefavorabile.

În conditiile unei economii de piaţă, orientată către consum, investiţiile personale şi consumul se bazează din ce în ce mai mult pe credit, care se contractează la bănci, societăţi de leasing, societăţi de credite ipotecare, societăţi de credite de consum ori prin cumpărări în rate sau pe credit. Multiplicarea şi amplificarea creditelor contractate de un simplu particular poate duce, ca şi în cazul comercianţilor, la crize financiare de supraîndatorare. 

Falimentul personal presupune lichidarea activelor debitorului falimentar şi o perioadă în care acesta este privat de anumite drepturi, cum ar fi ocuparea unei funcţii de conducere, posibilitatea de a avea un cont bancar, cea de a lua împrumuturi. Scopul declarării falimentului este cel de a obţine ştergerea datoriilor care nu pot fi acoperite din cauza situaţiei în care se află debitorul după o anumită perioadă şi şansa unui nou început - aşa-numitul fresh start. Procedura nu se adresează celor care pot plăti, ci celor care nu o mai pot face şi s-au supraîndatorat, celor care nu mai sunt solvabili.
Lucrarea de faţă prezintă aspecte legate de insolvenţa persoanelor fizice în  state membre ale Uniunii Europene, respectiv tipurile de proceduri şi condiţii pentru declararea stării de faliment personal.

În acest sens, deschiderea procedurii insolvenţei pune sub protecţie debitorul insolvent faţă de urmăririle individuale ale creditorilor interesaţi în recuperarea creanţei lor şi îl pune la adăpost faţă de executarea silită.

De asemenea,  adoptarea unei legi cadru privind insolvenţa persoanelor fizice, precum şi valorificarea rolului instanţelor de judecată şi a expertizei practicienilor în insolvenţă, reprezintă un pas important şi necesar pentru protecţia drepturilor acestora în virtutea respectării textelor constituţionale şi prevederilor dreptului comunitar.

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

CAP I. INTRODUCERE
Conform opiniilor practicienilor în insolvenţă şi nu numai, Romania are nevoie de o lege a falimentului persoanelor fizice, ca măsură de protectie împotriva executărilor silite.
O astfel de lege ar permite românilor care nu-şi mai pot plăti datoriile la bănci, din cauza crizei economice actuale, să intre sub protecţia tribunalului. Băncile nu vor mai putea astfel să îi execute silit, iar datoriile vor putea fi reeşalonate pe o perioadă de câţiva ani.

Falimentul personal reprezintă o idee conformă spiritului american – potrivit căruia - ai dreptul să greşesti fără consecinţe extreme, fapt ce îţi  permite să o iei de la inceput. 

În Europa a existat de-a lungul timpului un stigmat asupra falimentelor personale. Persoanele juridice au dreptul să încerce şi să greşească, în timp ce persoanele fizice vor purta toata viaţa povara datoriilor şi vor răspunde cu toate veniturile viitoare pentru datorii.
Regulamentul CE nr.1346/2000 se aplicã procedurilor colective din domeniul insolvenţei în cadrul cãrora centrul principalelor interese ale debitorului este situat într-un stat membru al Uniunii Europene. Acest Regulament se referã şi la insolvenţa simplilor particulari. În alin.(9) din Preambul se aratã cã: „Prezentul regulament ar trebui sã se aplice procedurilor de insolvenţã, indiferent dacã debitorul este o persoanã fizicã sau o persoanã juridicã, un comerciant sau o persoanã particularã.” Astfel,  pentru a nu mai exista posibilitatea unor interpretãri diferite se prevede expressis verbis cã Regulamentul se aplicã şi persoanelor fizice „particulari”, deci indiferent dacã au sau nu calitatea de „profesionist”, în sensul art. 3 din Noul Cod civil român.
La nivelul Uniunii Europene, prima ţară care a introdus o astfel de lege a fost Danemarca - în 1984 - după care au urmat Franta, Germania, Austria, Belgia, Marea Britanie, Olanda, Italia şi Spania. Dintre noile state membre, Cehia, Estonia şi Letonia, Lituania dispun de un cadru legislativ similar.
Se impune reglementarea şi în ţara noastrã a unei proceduri de insolvenţã pentru persoanele fizice. Majoritatea statelor membre ale Uniunii Europene, precum şi SUA au o astfel de procedurã, care s-a dovedit a fi utilã. 

Supraîndatorarea particularilor, imposibilitatea acestora de a-şi achita la zi creditele contractate pot genera tulburãri chiar şi în activitatea bancarã. Instituþiile de credit trebuie sã aibã o lichiditate ridicatã, în caz contrar existã riscul producerii unor dificultãþi financiare şi în alte sectoare economice importante.
România nu are deocamdată un cadru legal similar. În acest sens, la Senat a fost depus, încă din anul 2011, un proiect de lege a falimentului persoanelor fizice, urmând să fie supus dezbaterii şi la Camera Deputaţilor în calitate de cameră decizională. Astfel, o persoană care nu-şi mai poate plăti ratele pentru un credit va putea, în cazul in care legea va fi adoptată, să ceară instanţei de judecată să fie declarată în stare de insolvenţă
.

De asemenea, falimentul personal poate corecta greşelile celor care au dat credite în stil "hit and run" doar pentru a încasa un comision. Falimentul personal poate forţa băncile să fie mult mai atente la standardele de creditare.

Desigur, există mult loc pentru abuz, iar aceste detalii trebuie stipulate în lege.  În tratarea falimentului personal trebuie abordate mai multe aspecte:

- reabilitarea debitorului;

- obligaţia de restructurare a datoriei în condiţiile unei legi şi nu a unei negocieri cu banca.
Pentru România, falimentul personal ar fi util pentru că ar acorda drepturi în plus consumatorilor.

Astfel, persoanele fizice care sunt datoare la bănci ar putea solicita instanţei falimentul personal, respectiv restructurarea datoriilor, precum şi ca numele lor să fie şters din toate registrele care fac referire la restanţieri.
 De asemenea, ar proteja persoanele fizice de modalităţile, nu tocmai plăcute şi legale, ale societăţilor bancare, de a-şi recupera împrumuturile.

Concret, legea privind falimentul persoanelor fizice se referă la debitorii, persoane fizice, care se află în stare de insolvenţă declarată de instanţă şi are drept scop acoperirea creanţelor pe care le-au înregistrat. Acestă lege este practic, o adaptare românească a legilor din acest domeniu, din Statele Unite ale Americii sau Germania.

Ca şi în cazul insolvenţei declarate a persoanele juridice, legea prevede propunerea unui plan de reorganizare pentru acoperirea creanţelor, ce va fi implementat de debitor sub supravegherea administratorului judiciar şi sub controlul judiciar periodic al instanţei.

În cazul falimentului personal, bunurile debitorului vor fi lichidate în vederea acoperirii datoriilor sale. Debitorul, care cu bună credinţă, a cerut sau a acceptat deschiderea procedurii insolvenţei va putea fi descărcat total sau parţial de datoriile anterioare sau ulterioare deschiderii procedurii, dacă bunurile sale sunt insuficiente pentru plata întregii mase credale şi dacă instanţa i-a acordat, în condiţiile legii, beneficiul scuzabilităţii.

Debitorul de bună credinţă care, fie prin planul de reeşalonare, fie prin plata anticipată, a acoperit un minim de 75% din valoarea totală a creanţelor acceptate în lista creditorilor, va beneficia de închiderea anticipată a procedurii şi de ştergerea din toate registrele de publicitate şi evidenţele publice a consecinţelor juridice ale insolvenţei.

"Debitorul de rea-credinţă şi debitorul fraudulos vor putea fi sanctionaţi, în condiţiile prezentei legi, odată cu închiderea procedurii, precum şi pentru bancruta frauduloasă, cu interdicţii si decăderi profesionale. Dreptul de abitaţie va putea fi acordat de instanţă unui astfel de debitor numai în condiţii excepţionale, când debitorul sau familia acestuia ar putea fi supus unui pericol grav în caz de evacuare şi numai limitat la o perioadă de maxim trei luni de la data vânzării locuinţei", conform art.2 alin.4 din proiectul de lege.

În caz de faliment personal, nu vor mai fi calculate dobanzi şi penalităţi.
Procedura insolvenţei persoanelor fizice se va declanşa la cererea debitorului care, odată cu solicitarea, va recunoaşte cu bună -credinţă că se află în stare de insolvenţă. Potrivit legii, procedura insolvenţei poate fi deschisă şi la cererea creditorului care deţine o creanţă certă, lichidă şi exigibilă contra debitorului şi care probează cu înscrisuri, că debitorul se află în stare de insolvenţă şi că într-o perioadă de maximum 30 de zile de la data exigibilităţii creanţei a încercat cu bună-credinţă reglementarea amiabilă sau executarea silită a debitorului, iar aceste demersuri au rămas fără rezultat.
Din punct de vedere al dreptului comparat trebuie reţinut faptul că instituţia falimentului personal este clar reglementată, ajungându-se până la îngheţarea creditelor sau a sumelor datorate, fără penalităţi şi dobânzi mărite. 
În cele ce urmează vom prezenta aspecte legate de insolvenţa persoanelor fizice în state membre ale Uniunii Europene.
CAP. II PREZENTAREA PROCEDURILOR DE INSOLVENŢĂ A PERSOANELOR FIZICE ÎN STATE MEMBRE U.E.                         
BELGIA

Art.8 din Legea ipotecară prevede: „Bunurile debitorului servesc drept garanţie comună pentru creditorii acestuia, iar preţul bunurilor respective va fi distribuit între aceştia în mod echitabil, cu excepţia cazului în care anumiţi creditori sunt îndreptăţiţi în mod legal să fie plătiţi în mod prioritar.”

Insolvenţa implică faptul că un debitor nu este capabil să-şi achite datoriile pe care le are faţă de creditorul/creditorii său/săi. Pentru a garanta faptul că obligaţiile debitorului faţă de creditorii acestuia nu sunt anulate, există proceduri legale care permit creditorului să obţină plata totală sau parţială a creanţelor sale. 

Cele mai importante proceduri de insolvenţă sunt administrarea judiciară, falimentul şi concordatul cu creditorii.

Sistemul judiciar belgian face distincţia între comercianţi şi necomercianţi. Un comerciant este o persoană care desfăşoară acte comerciale, acestea fiind activitatea sa ocupaţională principală sau secundară. Principalul element referitor la actele comerciale este faptul că acestea sunt defăşurate în vederea obţinerii de profit. Doar comercianţii pot solicita administrare judiciară şi pot fi declaraţi în stare de faliment
. 

Procedura de faliment este reglementată de Legea din 8 august 1997 (B.S., 28 octombrie 1997, B.S., 7 februarie 2001), ca fiind un simplu mecanism de lichidare. Legea din 17 iulie 1997 (B.S., 28 octombrie 1997, err., B.S., 4 decembrie 1997) guvernează administrarea judiciară, ca fază preliminară falimentului. În timpul administrării judiciare, debitorul este protejat faţă de creditori şi nicio persoană nu poate solicita declararea acestuia în stare de faliment.

Procedura concordatului este reglementată de Codul judiciar în cazul în care este vorba despre necomercianţi. Orice persoană fizică având domiciliul în Belgia şi care nu este comerciant poate solicita un concordat în cazul în care aceasta se află, în mod durabil, în incapacitate de a-şi plăti datoriile şi nu şi-a exprimat intenţia de a solicita declararea insolvenţei (art.1675/2 alin. (1) C. jud.).
MAREA BRITANIE

În Regatul Unit, falimentul, în sens strict juridic, se referă doar la persoane fizice. Companiile şi alte societăţi intră în mod diferit în cadrul procedurilor de insolvenţă: de lichidare şi de administrare
. Cu toate acestea, termenul de faliment este adesea folosit atunci când se referă la companiile din mass-media şi la modul general. Falimentul în Scoţia este denumit în continuare sechestrare.
Cel ce se ocupă de cazurile de insolvenţă trebuie să fie un functionar public / funcţionar delegat de instanţă
 sau un practician în insolvenţă
.
Legislaţia specifică actuală, în Anglia şi Ţara Galilor, rezidă în mare parte în Legea insolvenţei
 adoptată în 1986. Ca urmare a adoptării Legii societăţilor comerciale
 din 2002, un faliment în Marea Britanie nu durează mai mult de 12 luni şi poate chiar mai puţin, în cazul în care funcţionarul public desemnat  în cauză prezintă in instanţă un certificat din care să rezulte că investigaţiile sale sunt complete.

De asemenea, în Marea Britanie, un aranjament voluntar individual (IVA) reperezintă o alternativă formală pentru persoanele fizice care doresc să evite falimentul. Aranjamentele contractuale voluntare au fost stabilite şi reglementate de capitolul VIII din Legea privind insolvenţa  din 1986 şi constituie o propunere oficială de rambursare a datoriilor prezentată creditorilor debitorului printr-un judecător sindic/ practician în insolvenţă. 

De regulă, prin aceste aranjamente voluntare se au în vedere creanţele negarantate, lăsând drepturile creditorilor asigurate în mare parte neschimbate.
Un IVA este un aranjament contractual încheiat de persoane fizice cu creditorii şi poate fi flexibil în funcţie de veniturile obţinute, plăţile efectuate către terţi sau o combinaţie a acestora. În acest proces, un debitor care dispune de suficienţi bani rămaşi după plata creditorilor garantaţi şi a cheltuielilor necesare, poate fi în măsură să încheie un aranjament voluntar individual. Tot în acest sens, debitorii cu probleme mai puţin grave ar putea prefera introducerea unui plan de gestionare a datoriilor.
Începând de la 1 aprilie 2004 au fost operate modificări considerabile ale legilor cu privire la faliment. Legea insolvenţei a fost modificată pentru a oferi celor cu reale dificultăţi financiare posibilitatea de a stinge datoriile lor. Pentru cei care au încercat, fără succes, rezolvarea problemelor lor financiare, legea le permite să adreseze cereri pentru declararea falimentului propriu şi le dă posibilitatea să înceapă din nou o activitate comercială. 
Modificări suplimentare, de asemenea, vizează faptul că nu există restricţii mai dure pentru cei care au fost implicaţi anterior în faliment şi cei care au trecut prin faliment cu implicaţii de ordin penal (faliment fraudulos). În cazul în care o persoană a fost anterior declarată în faliment, el / ea a fost descărcat de datorii în mod automat la data de 1 aprilie 2009. 
O persoană în faliment poate solicita instanţei o descărcare de gestiune la 5 ani de la data  introducerii cererii de faliment ; instanţa poate refuza sau întârzia descărcarea de gestiune, sau să o acorde în condiţii care necesită să se facă unele plăţi din venitul acelei persoanei fizice. O persoană poate fi scoasă de la faliment imediat, în cazul în care instanţa anulează ordinul de faliment; în mod normal, aceasta se întâmplă atunci când datoriile (inclusiv orice taxe şi cheltuieli pentru procedurile de faliment) au fost plătite în întregime sau în cazul în care ordinul de faliment a fost făcut din eroare. 
Alternativ, dacă o persoană nu a reuşit să-şi respecte angajamentele în cadrul procedurilor de faliment, funcţionarul public delegat sau practicianul în insolvenţă ar putea aplica în faţa instanţei pentru a întârzia descărcarea de gestiune de la faliment. 
Ce se întâmplă cu activele în cazul declarării insolvenţei
Există o limită de 3 ani pentru vânzarea activelor (fie de la data declarării falimentului sau de când funcţionarul delegat / mandatarul a luat cunoştinţă de faliment). Mandatarul pentru faliment poate fi un delegat oficial, dar este mult mai probabil să fie un judecător sindic sau un practician în insolvenţă. Nu există nicio limită de timp pentru a se ocupa cu alte active sau alte proprietăţi. 
În cazul în care se crede că debitorul a adus prejudicii cu privire la starea de faliment, prin comportamentul lui iresponsabil sau imprudent, pot exista consecinţe mai grave. Dacă ne aflăm în acest  caz, funcţionarul delegat poate aplica pentru o restricţie privind ordinul de faliment, care poate fi prelungit între 2 şi 15 ani, în plus faţă de durata normală de descărcare de gestiune. 
Exemple de astfel de situaţii : imposibilitatea de a produce sau de a menţine înregistrări; creantele, ca rezultat al jocurilor de noroc; creanţele care au apărut ca urmare a unor conjuncturi riscante. În plus, costul pentru o persoană care doreşte să depună cererea pentru faliment a crescut de la 460 la 510 £ (Lire sterline) la 1 aprilie 2008, iar în prezent este de 700 £ (Lire sterline).
Este de reţinut faptul că, Anglia şi Ţara Galilor au cel mai prietenos şi cel mai rapid proces al falimentului personal din Uniunea Europeană. Asta a creat o adevărată industrie a turismului falimentului personal
.
În Anglia procesul durează mult mai puţin şi este mai simplu
 decât în celelalte ţări. Debitorul depune o cerere la tribunal după ce completează două formulare în care îşi declară numele, domiciliul, veniturile şi bunurile deţinute, plăteşte o taxă de 700 de lire sterline şi la prima înfăţişare poate fi declarat falit. Bunurile (o parte din ele pot fi păstrate) sunt luate în custodie de către un administrator judiciar – în Anglia acesta este un funcţionar de stat – sau de către un practician în insolvenţă şi lichidate pentru a satisface creditorii.
În niciun caz de faliment locuinţa nu poate rămâne în proprietatea debitorului falimentar, aceasta este vândută pentru a permite creditorului să îşi recupereze din debit.  Debitorul are şansa de a scăpa în 12 luni de datoriile care nu sunt acoperite din activele vândute şi din plăţile făcute în această perioadă. 

Altfel spus, dacă cineva s-a îndatorat foarte mult cu un credit ipotecar şi valoarea de piaţă a locuinţei nu acoperă creditul – şi sunt puţine cazurile în care îl acoperă – nu va mai fi urmărit de către bancă după ce instanţa îl va declara ca falit şi apoi îl va elibera de datorii („discharge” – în proiectul de lege a insolvenţei persoanelor fizice din România termenul folosit este „faliment scuzabil”).
Debitorul insolvent trebuie să fie de bună credinţă şi să coopereze cu administratorul judiciar. Altfel, dacă minte în declaraţii, ascunde active sau nu cooperează, acesta poate rămâne în starea de faliment pentru mulţi ani, perioadă în care nu are acces la credit şi nu poate conduce afaceri. 

Procedura falimentului personal se bazează foarte mult pe buna-credinţă a debitorului şi toate declaraţiile şi acţiunile întreprinse sunt pe propria răspundere.
Pentru ca un cetăţean european să îşi declare insolvenţa în Anglia, acesta trebuie să aibă centrul de interes principal (centre of main interests – COMI) pe teritoriul britanic. COMI se declară ca atare la autorităţile locale de către cetăţeanul european .Asta înseamnă cel puţin un domiciliu în Anglia, dar şi un loc de muncă, o afacere sau studii în derulare. Înainte de depunerea petiţiei, dacă singura legătura cu Anglia este domiciliul, atunci debitorul trebuie să fi locuit la această adresă cel puţin şase luni.
 Potrivit site-ului oficial al Serviciului de insolvenţă
, este posibil şi ca petiţia să fie depusă direct la Înalta Curte, însă judecătorul ar putea fi mai reticent în acest caz. Domiciliul poate să fie şi la locuinţa unui prieten, membru al familiei etc. Regulamentul 1346/2000
, care reglementează regimul insolvenţei la nivel european, permite debitorilor care îşi declară insolvenţa în altă ţară să obţină recunoaşterea acesteia în ţara de domiciliu (cu excepţia Danemarcei). Totuşi, creditorii au dreptul de a se îndrepta în instanţă împotriva debitorului. 

Debitorii supraîndatoraţi din ţări precum Irlanda şi chiar Germania sau Austria – unde procedurile sunt mai greoaie - vin în Anglia să îşi declare falimentul personal. 
În anul 2011 s-au înregistrat în Anglia şi Ţara Galilor 120.000 de insolvenţe personale din care 41.800 de falimente personale, potrivit datelor oficiale
, iar în 2012 (în primul trimestru) au fost declarate 28.700 de insolvenţe din care 9.100 de falimente.
Registrul individual al insolvenţei, care permite efectuarea acestor căutări online, ţine evidenţa persoanelor care se află în procedura insolvenţei (în orice formă ar fi ea: faliment personal, aranjament voluntar individual sau sub protecţia unui ordin de relaxare a poverii datoriei) sau care au ieşit dintr-o astfel de procedură în ultimele trei luni.

OLANDA

Procedura de faliment este reglementată de Codul Falimentului                  ("Faillissementswet"). Codul acoperă trei proceduri juridice distincte. Prima este cea de faliment ("Faillissement"). Obiectivul acesteia este de lichidare a activelor companiei. Insolvenţa se aplică atât în cazul persoanelor fizice, cât şi pentru companii. 
A doua procedură juridică prevăzută în Codul Falimentului este "Surseance". Surseance se aplică numai pentru companii. Scopul său este de a ajunge la un acord cu creditorii societăţii. 

Al treilea tip de procedură este "Schuldsanering". Această procedură este concepută numai pentru persoane fizice.
Legea falimentului recunoaşte trei tipuri diferite de proceduri de insolvenţă judiciare: falimentul, moratoriul şi restructurarea datoriilor. 

De asemenea, toate cele trei tipuri de insolvenţă sunt incluse în Addenda A, B şi C la Regulamentul CE în materie de insolvenţă nr.1346/2000. 
Tipuri de faliment

În caz de faliment, debitorul (antreprenor sau persoană privată) trebuie să fie în situaţia în care el a încetat să efectueze plăţi (în conformitate cu art.1 din Legea falimentului (BA). 

În caz de moratoriu, trebuie să prevadă că debitorul nu va fi capabil să-şi continue plata datoriilor sale (art.214 Legea falimentului). Acţiunile în  moratoriu sunt rezervate pentru antreprenori/societăţi. 

În caz de restructurare a datoriilor pentru persoane fizice, se aplică art.284 din Legea falimentului, şi anume: 

• fie poate fi prevăzut că în mod rezonabil persoana nu va putea să-şi continue plata datoriilor sale, 

• sau persoana se află în situaţia de a înceta să facă plăţi. 
Obiective 

Singurul obiectiv al procedurilor de faliment este de lichidare a capitalurilor proprii disponibile pentru a le distribui în rândul creditorilor. 

Procedura de moratoriu are drept obiectiv restructurarea/reorganizarea, mai degrabă decât lichidarea, în scopul de a preveni aceasta din urmă.

Acţiunea de restructurare a datoriilor în instanţă are un dublu obiectiv: de lichidare din capitalul social disponibil şi de restructurare a poverii datoriei. 

Condiţiile pentru fiecare dintre aceste proceduri 

• Falimentul: debitorul trebuie să fie în situaţia în care el a încetat efectuarea plăţilor. Acest lucru înseamnă că există cel puţin o creanţă datorată şi o cerere de sprijin (art.6 din Legea falimentului). Legea falimentului nu are nevoie de nici o procedură (judiciară sau extrajudiciară) de pregătire. Instanţa de judecată impune, totuşi, o acţiune bine întemeiată. 

 • În cazul moratoriului: debitorul trebuie să prevadă că el nu va fi capabil să continue plata datoriilor, datorită incapacităţii de plată (art.214 din Legea falimentului). 

• Există mai multe criterii care se aplică regimului de restructurare a datoriilor: înainte de aplicarea regimului juridic de restructurare a datoriilor, legea impune urmărirea obligatorie a unei faze extrajudiciare. Din aceste motive trebuie emisă o declaraţie model de către municipalitate, care să evidenţieze faptul că au existat încercări de a ajunge la o soluţionare pe cale amiabilă. 
Dacă aceste încercări au fost în zadar, de asemenea, trebuie să fie relevate. Prevederea datoriei de asistenţă la nivel local sprijină această aşa-numita fază amiabilă. 

De asemenea, se aplică atunci când se aplică restructurarea datoriilor: 

1. nu există o posibilitate de rambursare a creditelor;

2. debitorul trebuie să anexeze o declaraţie tip cu cererea de restructurare, completată de către municipalitate şi semnată de el personal şi trebuie să prezinte, de asemenea, o cerere completată în faţa instanţei, aşa cum este descris în art.285 din Legea falimentului;

3. datoriile trebuie să fi apărut sau să fi rămas neplătite cu bună-credinţă. Curtea va interpreta acest criteriu de la caz la caz. Datoriile cu privire la fapte penale nu sunt considerate ca fiind apărute cu bună-credinţă. În conformitate cu jurisprudenţa Curţii Supreme de Justiţie şi a politicii judiciare, este important să nu existe încercări de a dezavantaja creditorii. De asemenea, este important ca datoriile apărute sau rămase neplătite  să fie foarte recente şi să nu fie posibilă rambursarea parţială. 

• Falimentul este deschis atât persoanelor fizice, cât şi societăţilor de administrare.

• Moratoriul nu se acordă pentru o persoană fizică ce nu practică o profesie 

independenţă sau de afaceri şi nici pentru un asigurator. 

• Restructurarea datoriilor este deschisă doar persoanelor fizice. 
În principiu, aceasta înseamnă că toate persoanele private pot depune o cerere, la fel ca acele societăţi care nu sunt conduse sub forma unei persoane juridice, cum ar fi un om de afaceri.

• Falimentul poate fi solicitat de către debitor însuşi (declaraţie proprie), de către un creditor sau de către Ministerul Public, din motive de interes public. 

• Debitorul însuşi poate aplica pentru moratoriu cu condiţia ca acesta să fie o persoană juridică. Creditorii pot aplica, prin urmare, pentru moratoriu. 

• Persoana fizică care are povara datoriei, astfel încât nu există o posibilitate de rambursare şi prezintă o cerere completă de reeşalonare a datoriei în faţa instanţei şi care de altfel este de bună-credinţă în opinia instanţei de judecată. Creditorii nu pot aplica, prin urmare, pentru cererea de reeşalonare a datoriei. 

 Grefa instanţei trebuie să publice în Monitorul Oficial o serie de elemente-cheie, respectiv date cu privire la pronunţarea falimentului, moratoriu sau procedurilor de restructurare a datoriilor, atunci când acestea sunt deschise.

 Printre altele aceasta implică numele şi adresa completă a debitorului, precum şi numele judecătorului care decide supravegherea şi administratorul desemnat. 

Instanţa judecătorească va lua deciziile privind falimentul şi regimul de restructurare a datoriilor, cum ar fi admiterea sau refuzul de procedură şi de acordare de descărcare de gestiune în restructurarea datoriei, sau o taxă de faliment sau o posibilă încetare interimară de restructurare a datoriilor. Curtea poate respinge, de asemenea, receptorul sau administratorul în cazul în care acesta îşi neglijează obligaţiile sale legale. 

Un judecător este desemnat în calitate de supraveghetor şi va lua numeroase decizii de gestionare şi de supraveghere a societăţii pe durata procedurii. Pentru persoane fizice, receptorul sau administrator supraveghează şi îşi dă acordul pentru anumite tranzacţii şi decide asupra plângerilor formulate de  părţile interesate. 

De îndată ce instanţa a deschis o procedură de insolvenţă, desemnează atât un judecător de supraveghere, cât şi un administrator (de faliment) sau receptor (în moratoriu sau restructurarea datoriilor). Sarcinile de administrator şi receptor sunt descrise după cum urmează în lege: supravegherea respectării de către debitor, cu obligaţiile care decurg din lege, precum şi de gestionare şi de lichidare a afacerilor. Aceste sarcini se aplică indiferent dacă debitorul este o persoană privată sau o societate. În moratoriu, receptorul trebuie să efectueze gestionarea patrimoniului, împreună cu debitorul. 

Un faliment este, uneori, declarat la iniţiativa debitorului, dar acest lucru se face, în general, la iniţiativa unui creditor. Dacă acest lucru este respins creditorul are dreptul de recurs. În numele creditorilor, administratorul poate anula anumite tranzacţii juridice efectuate de către debitor până la un an înainte de faliment, care au dus la dezavantajarea creditorilor, de exemplu, o vânzare de bunuri de valoare mult sub valoarea de piaţă. Reuniunea de verificare oferă creditorilor şansa de a avea un cuvânt de spus. Creditorii pot depune o plângere cu privire la administrator la judecătorul de supraveghere (art.69 din Legea falimentului). 

Obligaţia de efort în restructurarea datoriilor: debitorul care este admis la datorie ar trebui să depună un  efort maxim pentru creditori săi pentru o perioadă de trei ani, astfel încât  să plătească cât mai mulţi bani posibil. Timp de trei ani el va trebui să  ramburseze creditorilor săi până la 95% din nivelul datoriilor. 
Obligaţia de informare în faliment şi restructurarea datoriilor: administratorul sau receptor informează complet şi exact despre tot ceea ce ştie sau se poate înţelege că este important pentru completarea corectă a procedurii. 

 Un creditor nu poate face recurs împotriva hotărârii în care un debitor este admis la restructurarea datoriilor. El poate ridica problema în faţa instanţei pentru o reziliere intermediară (art. 350 din Legea falimentului), de exemplu, în cazul în care datoriile noi sunt suportate în perioada de restructurare a datoriilor sau în cazul în care există indicii că debitorul încearcă să îşi dezavantajeze creditorii săi. 

El poate avea, de asemenea, un cuvânt de spus în cursul reuniunii de verificare, sau să înainteze o plângere cu privire la cursul de afaceri în faţa judecătorului de supraveghere. De asemenea, este posibil ca, creditorii să facă recurs la hotărârea în care debitorul este prevăzut până la expirarea termenului de restructurare a datoriilor (art.355 din Legea falimentului). 

Creditorul trebuie să respecte o hotărâre, chiar dacă acesta nu a fost implicată în acţiunea de restructurare a datoriei (art.358 din Legea falimentului). 
SPANIA

Noua lege în materie de insolvenţă (Legea 22/2003 din 9 iulie 2003) prevede o procedură juridică unică pentru situaţiile de criză cauzate de insolvabilitatea unui debitor. 
Această procedură de insolvenţă se numeste "Concurso de acreedores" (adunarea/consiliul creditorilor)
. Un debitor este într-o situaţie de insolvenţă în cazul în care acesta nu-şi poate îndeplini obligaţiile sale în mod regulat. 

"Concurso de acreedores" este singura procedură care se aplică, atât debitorilor civili, cât şi comercianţilor, indiferent dacă aceştia sunt persoane fizice sau juridice. Scopul său principal este de a satisface pretenţiile creditorilor pe cât posibil, cu toate că pentru a atinge acest obiectiv de evitare a insolvabilităţii legea încurajează soluţii care permit companiei să continue în afaceri pentru a fi salvat. 

Odată ce o procedură de insolvenţă a fost deschisă, există întotdeauna o fază iniţială, în care se face un inventar al bunurilor debitorului şi o listă a creditorilor, clasificate în mod corespunzător.

Odată ce inventarul, precum şi lista de creditori au fost aprobate, există două soluţii legale posibile: 

• un acord între debitorul şi creditorii săi, în principal constând dintr-o reducere a datoriei dar nu mai mult de 50% şi / sau o extensie de timp nu mai mare de 5 ani; 

• lichidarea, care implică vânzarea companiei sau a unor unităţi de producţie, în scopul de a folosi veniturile pentru plata datoriilor acumulate în ordinea aprobată de instanţă. 
Condiţiile pentru deschiderea procedurilor de insolvenţă

 
        O condiţie prealabilă subiectivă, în conformitate cu legislaţia spaniolă, este ca debitorul (persoană fizică sau juridică) să aibă personalitate juridică. Numai agenţiile guvernamentale sau organizaţiile non-profit sunt exceptate de la procedura insolvenţei. 

       
Condiţia obiectivă este ca debitorul să fie într-o situaţie economică de insolvenţă, definită ca incapacitatea de a-şi plăti datoriile sale, în mod regulat. 
       
Procedura de insolvabilitate poate fi aplicată de către debitor, creditorii săi sau de actionarii răspunzători pentru datoriile societăţii debitorului. Procedurile de insolvenţă solicitate de către debitor sunt proceduri de voluntariat, în timp ce acelea deschise de către alte părţi sunt proceduri obligatorii. 

Debitorul are dreptul de a deschide o acţiune în instanţă pentru a obţine o hotărâre de insolvabilitate, numai o singură dată dacă a devenit insolvabil, dar, de asemenea, în prealabil, atunci când  starea de insolvenţă este iminentă. Odată ce debitorul devine insolvabil de fapt, o cerere formală pentru deschiderea procedurilor de insolvenţă trebuie să se facă în termen de două luni. Cererea trebuie să fie însoţită de un raport juridic şi financiar, un inventar al activelor, o listă de creditori şi, în cazul în care debitorul este un comerciant, a conturilor anuale pentru ultimii trei ani. 

         
Judecătorul analizează documentele prezentate şi, în cazul în care constată dovezi că debitorul este insolvabil sau pe cale de a deveni insolvabil, emite o decizie de insolvabilitate. 

         
În cazul în care cererea de deschidere a procedurii de insolvenţă a fost făcută de către creditori, judecătorul acordă o audiere înaintea debitorului pentru a permite acestuia de a contesta cererea. În conformitate cu legislaţia spaniolă, existenţa unor evenimente externe (non-plată a anumitor creanţe sau ascunderea din active) constituie dovezi suficiente de insolvabilitate.

        
 Debitorul poate contesta procedura de insolvenţă, fie pentru că el neagă aceste fapte sau pentru că el este cu adevărat solvabil. În cazul în care cererea nu este contestată, judecătorul deschide procedura de insolvenţă. 

       
În conformitate cu legislaţia spaniolă privind insolvenţa şi cu Regulamentul CE nr.1346/2000, judecătorul competent să judece cauza este judecător al instanţei comerciale în jurisdicţia căruia este situat sediul social principal al debitorului, care, în cazul persoanelor juridice se presupune a fi înregistrate la registrul de comerţ. Schimbările de sediul social făcute în ultimele şase luni nu sunt considerate a fi valide. 

În cazul în care se face o cerere pentru procedurile de insolvenţă care implică un debitor al cărui sediu principal se află în străinătate, judecătorul competent este judecătorul comercial în jurisdicţia căruia firma debitorului este situată. 

Decizia de a deschide o procedură de insolvenţă trebuie să fie publicată şi înregistrată. Un anunţ este publicat în Monitorul Oficial şi, de asemenea, într-un ziar de mare circulaţie iar decizia se înregistrează în registrele civile şi comerciale şi în registrele privind bunurile debitorului, în care orice drepturi ale debitorului au fost înscrise.


Rolul diferiţilor participanţi la fiecare tip de procedură de insolvenţă
Judecătorul coordonează procedura de insolvenţă. El deschide şi închide procedura, se asigură că procedurile necesare formale sunt efectuate, supraveghează acţiunile întreprinse de către administratori şi rezolvă orice dispute care apar în orice stadiu al procedurii.

Rolul administratorilor este unul complex. Ei trebuie să furnizeze informaţii şi cooperează cu judecătorul, de asemenea, în timp ce reprezintă interesele generale ale tuturor creditorilor şi supraveghează administrarea şi vinderea bunurilor debitorului. 

Odată ce hotărârea de insolvenţă a fost dată, creditorii au o lună în care să depună cererile lor, în scris, însoţite de documente justificative pentru fiecare cerere. Ei pot participa personal şi în cadrul procedurii trebuie să facă acest lucru în mod oficial, printr-un avocat în instanţă; cu toate acestea, ei pot depune cererile şi să participe la adunarea creditorilor numită în scopul de a vota un aranjament al creditorilor fără a fi nevoie de asistenţă juridică şi reprezentare de către un avocat.

Adunarea creditorilor este constituită în scopul de a propune un aranjament, odată ce inventarul şi lista de creditori au fost aprobate. La reuniunea participă toţi creditorii. Un cvorum de creditori care reprezintă cel puţin jumătate din creditori este necesar pentru ca reuniunea să fie convocată în mod valabil. Debitorul se reprezintă el însuşi în  cadrul procedurii şi trebuie să asiste administratorii, atunci când este necesar să facă acest lucru. 

Efectele deschiderii procedurii falimentului

După ce procedura de insolvenţă a fost deschisă, toate bunurile debitorului prezente şi viitoare şi drepturile băneşti sunt luate în calcul. Deschiderea procedurii de insolvenţă este înregistrată în registrele în care aceste active şi drepturi sunt introduse. 

Pentru a preveni ca activele debitorului să fie eliminate, judecătorul poate suspenda fie puterea debitorului de a administra şi a dispune de aceste active şi să acorde aceste competenţe administratorilor, fie îi permite debitorului să continue să-şi exercite aceste puteri sub supravegherea administratorilor.
 
Afacerile debitorului sau activitatea sa profesională pot continua cu excepţia cazului în care judecătorul decide închiderea lor, pe motiv că acestea vor duce la ruină financiară. 

Măsuri care limitează drepturile fundamentale ale debitorului (de exemplu, interceptarea de corespondenţă, arest la domiciliu, etc) pot fi luate doar dacă este necesar pentru a atinge un obiectiv care este indispensabil, şi nu trebuie să fi continuat decât dacă  este strict necesar. 

Toate creanţele existente, înainte de deschiderea procedurii, trebuie valorificate. Creditorii trebuie să depună cererile lor, astfel încât acestea să poată fi recunoscute şi clasificate. Odată ce procedura a fost deschisă, creanţele creditorilor "încetează de a câştiga interes” cu excepţia cazului în care sunt garantate printr-un gaj. 

Orice acţiune în justiţie referitoare la creanţă trebuie să fie făcută în faţa judecătorului responsabil de procedură. Cu toate acestea, acţiunea în justiţie şi procedura arbitrală iniţiate anterior continuă până când o hotărâre este pronunţată. Această hotărâre judecătorească sau arbitrală poate fi pusă în aplicare doar prin intermediul procedurii de insolvenţă. 

După ce procedura de insolvenţă a fost deschisă, executarea silită care implică activele şi drepturile debitorului este suspendată. 
SUEDIA

Insolvenţa este definită în Legea nr.672/1987 privind falimentul, drept imposibilitatea unei persoane de a-şi plăti datoriile în mod corespunzător, această incapacitate nefiind temporară. 

Persoanele aflate în imposibilitate de plată pot fi declarate în stare de faliment (i konkurs), indiferent de natura acestora - persoane fizice sau juridice.

În Suedia, procedura falimentului se poate deschide, atât pentru companii, cât şi pentru persoanele private. Un creditor sau societate comercială pot aplica pentru faliment. O persoană sau o societate în caz de faliment nu poate accesa activele sale, cu câteva excepţii. Aceasta este o practică uzuală pentru companiile suedeze pentru a reduce datoriile lor prin declararea falimentului. Proprietarul sau un nou proprietar  poate înfiinţa o nouă societate prin cumpararea activelor importante, inclusiv numele de la vechea societate, care este lăsată în urmă cu datoriile sale.
Deschiderea formală a procedurii de faliment este rareori făcută pentru persoane fizice. Creditorii nu pot pretinde bani prin intermediul Agenţiei de punere în executare
.

 Persoanele fizice care sunt cu adevărat în faliment  îşi pot şterge datoriile lor în urma unui proces numit lichidare de creanţă. 
După depunerea unei cereri de declarare a falimentului personal ei primesc un plan de plată, prin care se angajazează să plătească cât pot de mult din cuantumul datoriilor timp de cinci ani, după care toate datoriile restante sunt anulate. Acestă procedură a fost introdusă în 2006. Înainte de aceasta, toate datoriile rămâneau pe durata de viaţă a unei persoane.
        
Soluţii alternative înainte ca insolvenţa să fie declarată definitivă

Atât societăţile comerciale, cât şi persoanele fizice pot încheia în mod benevol acorduri cu creditorii în vederea reducerii datoriilor. 

Persoanele fizice pot solicita restructurarea datoriei (skuldsanering) în temeiul Legii nr.548/2006 privind restructurarea datoriilor. Condiţiile sunt următoarele: persoana trebuie să aibă reşedinţa în Suedia, trebuie să aibă datorii atât de mari încât este exclusă posibilitatea ca aceasta să-şi poată achita datoriile în viitorul apropiat şi restructurarea datoriei este soluţia necesară. 

Condiţiile pentru iniţierea fiecărui tip de procedură de insolvenţă

Debitorul (persoană fizică sau juridică) aflat în imposibilitate de plată, şi anume debitorul care se află în incapacitate de a-şi plăti datoriile în mod corespunzător, fără ca această incapacitate să fie temporară, poate fi declarat în stare de faliment.

Cererea privind declararea falimentului se depune la instanţa pe a cărei rază teritorială domiciliază debitorul, iar în cazul unei societăţi, la instanţa pe a cărei rază teritorială se află sediul debitorului. Cererea poate fi depusă de către debitor sau de către creditor. Instanţa hotărăşte cu privire la faliment şi numeşte un administrator judiciar. Hotărârea referitoare la faliment trebuie publicată în Monitorul Oficial (Post- och Inrikes Tidningar) şi în unul sau mai multe ziare cu circulaţie în regiunea respectivă.

Rolul diferiţilor participanţi în fiecare tip de proceduri

Instanţa

Falimentul reprezintă o procedură judiciară. Instanţa este cea care hotărăşte declanşarea sau încetarea procedurii de faliment. De asemenea, instanţa pronunţă unele hotărâri pe parcursul procedurii.
Administratorul judiciar

Administratorul judiciar desemnat în mod oficial administrează masa credală care face obiectul procedurii de faliment. Acesta trebuie să ia în considerare drepturile comune ale creditorilor şi trebuie să lichideze masa credală cât mai repede posibil. Creditorului îi revine sarcina de a lua în administrare proprietatea debitorului, de a vinde activele şi de a repartiza cotele din masa credală între creditori în ordinea de preferinţă prevăzută de lege.
Biroul de supraveghere

Biroul de supraveghere (Tillsynsmyndigheten) care este parte componentă a autorităţii de executare (Kronofogdemyndigheten) supraveghează modul de administrare a activelor.

Persoana aflată în stare de faliment

Persoanei în stare de faliment (directorilor, în cazul unei societăţi) îi revine obligaţia legală de a colabora cu administratorul judiciar, cu instanţele judecătoreşti şi cu biroul de supraveghere şi de a le furniza informaţii. Persoana în stare de faliment este obligată să declare în faţa instanţei, sub prestare de jurământ, că declaraţia sa cu privire la situaţia sa financiară este corectă. După pronunţarea hotărârii referitoare la faliment şi înainte ca persoana în stare de faliment să fi făcut declaraţia sub prestare de jurământ în faţa instanţei, aceasta nu poate părăsi ţara fără autorizare din partea instanţei.

Creditorii

Drepturile comune ale creditorilor trebuie protejate de către administratorul judiciar. În chestiuni importante, administratorul judiciar poate audia creditorii care au un interes special, iar creditorii pot fi citaţi să se prezinte în faţa instanţei pentru declaraţii sub prestaţie de jurământ. Legea falimentului nr.672/1987 prevede norme detaliate cu privire la drepturile creditorilor în cadrul procedurii.

Efectele iniţierii procedurilor de insolvenţă

Toate activele creditorului sunt incluse în masa credală şi trebuie utilizate cât mai repede pentru plata datoriilor. Cu toate acestea, o persoană fizică declarată în stare de faliment poate să-şi păstreze anumite bunuri personale care, în temeiul normelor privind sechestrul în cadrul procedurii de executare a datoriei, nu pot fi confiscate.

Persoana aflată în stare de faliment nu poate dispune de un bun care face parte din masa credală. În consecinţă, aceasta nu poate încheia acorduri sau, de exemplu, nu poate vinde bunurile ori plăti creanţe care fac parte din masa credală. De îndată ce s-a pronunţat hotărârea privind declararea falimentului, bunul imobil care face parte din masa credală nu poate fi pus sub sechestru, cu excepţia cazului în care bunul a fost gajat drept garanţie pentru o anumită creanţă.
Art. 21 şi 22 din Regulamentul CE nr. 1346/2000 

Articolele în cauză se referă la publicarea hotărârilor privind iniţierea procedurilor de insolvenţă şi înregistrarea hotărârii, în ambele cazuri în alt stat membru. În cazul în care s-a pronunţat o hotărâre cu privire la desfăşurarea procedurilor principale de insolvenţă într-un alt stat membru, iar debitorul are sediu social în Suedia, hotărârea trebuie notificată Biroului suedez de înregistrare a societăţilor comerciale (Bolagsverket). 

Există şi alte cazuri în care o astfel de notificare este obligatorie. Biroul de înregistrare a societăţilor comerciale va publica hotărârea în Monitorul Oficial.

Biroul de înregistrare a societăţilor comerciale notifică, de asemenea, agenţii publici menţionaţi la art.22 din Regulamentul CE nr.1346/2000. 
În Suedia, înregistrarea obligatorie menţionată la art.22 alin.(2) din Regulamentul CE nr.1346/2000 reprezintă responsabilitatea administratorului judiciar ori a administratorului care se ocupă de reorganizare, după caz.

Normele specifice pentru diferite categorii de creanţe

Compensarea creanţelor
Persoana care are o creanţă împotriva debitorului o poate compensa în schimbul unei creanţe pe care debitorul o are împotriva sa, dacă datoriile sunt de acelaşi tip (de exemplu, ambele sunt creanţe pecuniare) şi cu condiţia ca datoria creditorului să fie datată anterior hotărârii privind falimentul.

Restructurarea debitelor

O persoană fizică ale cărei datorii sunt atât de mari încât nu va fi în stare să îşi achite datoriile în viitorul apropiat poate solicita restructurarea datoriei. O cerinţă suplimentară este ca aprobarea restructurării datoriei să fie adecvată din perspectiva situaţiei personale şi financiare a debitorului.

Restructurarea datoriei înseamnă că datoriile din masa credală sunt reduse sau eliminate în întregime. Cererile privind restructurarea datoriei se depun la autoritatea de executare. Tuturor creditorilor afectaţi prin cererea de restructurare a datoriei trebuie să li se ofere posibilitatea de a-şi exprima punctul de vedere cu privire la propunere. Hotărârea privind restructurarea datoriei va prevedea partea din datorie pe care debitorul trebuie să o plătească. De asemenea, va prevedea un plan de eşalonare a plăţilor pe o durată care, în mod normal, este de cinci ani.

În cadrul planului de eşalonare a plăţilor, debitorul ale cărui datorii au fost restructurate trebuie să se întreţină din suma minimă de subzistenţă. În cazul în care debitorul nu dispune de un venit care depăşeşte suma minimă de subzistenţă, acesta nu trebuie să plătească nimic; acest lucru are loc în aproximativ o treime din cazuri.
ESTONIA
Dispoziţiile referitoare la declararea falimentului pentru un debitor care este o persoană fizică (capitolul 11 din Legea falimentului
), au fost implementate în Estonia începând cu 2004. 
Modificările aduse legii falimentului au intrat în vigoare în ianuarie 2010. Aceste dispoziţii se referă la debitorii care sunt persoane fizice, care, în anumite circumstanţe permit deschiderea procedurii de ştergere a datoriilor în cazul în care debitorul este insolvabil şi activele sale sunt insuficiente pentru a acoperi costurile procedurilor de faliment. 
Până în prezent se aplica principiul "eşti destul de bogat pentru a intra în faliment?". În cazul în care deschiderea procedurilor de faliment a avut loc înainte de declararea falimentului era imposibil pentru un debitor persoană fizică de a se implica în cadrul procedurii de ştergere a datoriilor. 
Ca urmare a unui amendament la Legea falimentului, principiul predominant în procedura de faliment că ştergerea datoriilor poate fi efectuată numai în cazul unor persoane fizice care au active care sunt cel puţin suficiente pentru desfăşurarea procedurilor de faliment va fi abandonat. O cerere pentru începerea procedurilor poate fi depusă de către debitor care este o persoană fizică după o cerere depusă de către creditor sau până la prima adunare generală a creditorilor sau în timpul procedurilor de faliment atunci când instanţa începe procedurile de faliment. Astfel, este posibil ca debitorul să depună o cerere în aproape orice moment (atât înainte cât şi după declaraţia de faliment). O parte pozitivă la procedurile de stingere a obligaţiilor aplicabile până acum a fost motivaţia persoanelor de a se ocupa de datoria lor şi a depune o cerere de faliment destul de devreme.
 Cu toate acestea, procedura aplicabilă până în ianuarie 2010 a inclus un inconvenient, ca o persoană care nu mai are active îi lipseşte motivaţia să depună eforturi pentru un nou început. 
LETONIA
Înainte de noua lege privind insolvenţa din 2008, o persoană fizică nu putea să ia măsuri de precauţie pentru a răspunde unei situaţii de faliment
.
Regimul de insolvenţă este similar cu cel de Aranjament Voluntar Individual (IVA), care există şi în Marea Britanie pentru persoane fizice, care permite ca debitorii, pentru a obţine protecţia unei instanţe judecătoreşti, să încheie aranjamente cu creditorii lor. De exemplu, noua procedură de insolvenţă pentru persoane fizice oferă unei persoane posibilitatea de reînnoire a solvabilităţii persoanei pentru a fi eliberat de pasive, având în vedere interesele creditorului lor. În această privinţă, procedura de insolvenţă pentru persoanele fizice prevede că toate proprietăţile celor în cauză sunt alocate pentru decontarea cheltuielilor de procedură şi reuniune a creanţelor creditorilor. 
Noua lege prevede, de asemenea, o protecţie mai mare pentru angajaţi care sunt consideraţi a fi o categorie specială pentru creditori. În această privinţă pragul general pentru o cerere de insolvabilitate stabilit la 1000 lats (aprox.1422 Euro) nu se aplică pentru angajaţi. Un angajat este în măsură să prezinte o cerere de insolvabilitate împotriva angajatorului, în cazul în care angajatorul nu a plătit salariul, alte despăgubiri cuvenite sau asigurările sociale obligatorii timp de două luni de la data scadenţei. 
În conformitate cu art. 151 din noua lege, persoanele fizice pot depune cereri de insolvenţă în cazul în care acestea nu sunt în măsură de a rambursa datorii care depăşesc cincizeci de salarii minime lunare (8000 LVL /11383 Euro)
după 1 ianuarie 2008). Aceştia pot prezenta, de asemenea, o cerere în cazul în care nu sunt în măsură să-şi achite datoriile în termen de un an care, împreună, să depăşească 100 de salarii minime lunare (16 000 LVL /22765 Euro) după 1 ianuarie 2008). Conform noii legi, se poate da un avertisment pentru debitor (în prezent două avertismente sunt obligatorii) solicitând să plătească datoria. În avertisment va trebui să se indice posibilele consecinţe ale depunerii unei cereri de insolvenţă. 
Procedura de insolvenţă pentru persoane fizice nu este disponibilă dacă motivul pentru insolvabilitate a persoanei se datorează  relei intenţii sau neglijenţei grave în timpul celor trei ani înainte de aplicarea măsurilor propuse de insolvenţă. Ca atare, "falimentele malware" nu sunt reglementate de noile dispoziţii, care în plus nu precizează criteriile de determinare a intenţiei sau neglijenţei grave. Aceste aspecte sunt în întregime la puterea discreţionară a instanţei. 
În continuare există o limitare la depunerea unei cereri de insolvenţă de către o persoană fizică prin faptul că acestea trebuie să-şi poată permite să plătească pentru punerea în aplicare a procedurii, respectiv instanţa şi costurile aferente. Art.184 şi 185 din Legea insolvabilităţii precizează costurile necesare pentru solicitant care includ taxa de administrator şi costurile aferente. 
În acest sens, legea prevede faptul că, cererea trebuie să includă elemente de probă din partea solicitantului care să ateste că persoana în cauză dispune de fonduri suficiente pentru acoperirea cheltuielilor de judecată. În plus, procedura de insolvenţă nu poate fi aplicată pentru persoanele care au înregistrat beneficii, sau care au fost declarate insolvabile în ultimii 5 ani. 
Insolvenţa. Procedura de aplicare. 
Cererile pot fi depuse personal de către persoane fizice. Cererea trebuie să cuprindă planul de vânzare a activelor persoanei fizice, spre satisfacerea creanţelor creditorilor. Planul trebuie să indice toţi creditorii, calculul costurilor procedurii de insolvenţă, lista activelor persoanei şi venitul lunar, o estimare a perioadei de faliment, procedura şi activele care urmează să fie lichidate pentru a acoperi creanţele creditorilor şi cheltuielile de judecată.
Aceasta trebuie să arate, de asemenea, planul de vânzare a activelor, precum şi procedura pentru satisfacerea creanţelor creditorilor şi calculul sumelor lunare de plătit la fiecare creditor. Solicitantul trebuie să furnizeze informaţii complete cu privire la sursele de fonduri în timpul procedurii de insolvenţă şi acest lucru trebuie să se constate în planul de insolvenţă prezentat. De exemplu, în cazul în care solicitantul intenţionează să stabilească pasivele existente printr-un împrumut de consolidare, împrumutul trebuie să fie prezentat în planul de insolvenţă.
În cazul în care instanţa respinge planul de insolvenţă, procedura de insolvenţă pentru o persoană fizică nu poate progresa, iar creditorii au dreptul de a reevalua pasivele care urmează să fie lichidate de către persoana fizică.
 Prin urmare, planurile de insolvenţă trebuie să fie calculate foarte atent pentru a se asigura de succes în faţa unei instanţe.
La depunerea cererii de insolvenţă în faţa instanţei, executarea hotărârilor judecătoreşti este suspendată cu referire la colectarea datoriilor. Creditorii garantaţi nu pot solicita vânzarea bunului ipotecat de persoana fizică şi persoana fizică nu poate vinde pasivele noi  cu excepţia cazului în care acestea sunt indicate în planul de insolvenţă prezentat. În plus, în timpul procedurii de insolvenţă pentru persoanele fizice, creşterea de dobânzi de întârziere, penalităţi contractuale şi alte sancţiuni financiare similare sunt îngheţate. 
Statutul persoanei fizice după procedura de insolvenţă
Odată ce procedurile de insolvenţă au început, persoana fizică nu poate fără acordul administratorului (practician în insolvenţă în caz de faliment) să înstrăineze, ipotecheze, doneze pentru a-şi micşora activele. Cu toate acestea, în cazul în care activul nu are o valoare în plus faţă de un salariu minim lunar, persoana fizică poate înstrăina, gratuit, fără a-şi micşora aceste active fără acordul administratorului, întrucât prin aceasta, nu-şi poate face situaţia financiară şi mai rea sau  nu poate conduce la afectarea interesele creditorilor. 

Practic, o dată ce aceste proceduri au început, persoana fizică este în măsură să utilizeze astfel de active în funcţie de cerinţele  personale – condiţii de viaţă, de muncă, etc. 
În timpul procedurii de insolvenţă pentru persoanele fizice, persoanele în sine pot gestiona activele lor cu condiţia ca acestea să facă acest lucru în cadrul constrângerilor impuse de Legea de insolvenţă. În plus, pot contesta, de asemenea, tranzacţiile juridice pe care şi le-au asumat. De asemenea, se aplică protecţia instanţei de judecată pentru încălcarea oricăror drepturi civile, sau a altor interese legale într-o perioadă de prescripţie legală de aproximativ 10 de ani. 
Situaţia de insolvabilitate a persoanei fizice poate fi rezolvată prin soluţionarea pe cale amiabilă, cu creditorii, sau prin faliment. În cazul în care soluţionarea amiabilă nu este posibilă, procedura de faliment are drept scop 
satisfacerea creanţelor creditorilor cât mai complet posibil, în funcţie de mijloacele disponibile ale persoanei fizice şi  oferirea unei soluţii prin care toate obligaţiile faţă de creditori pot fi anulate pe o perioadă de 7 ani (cu excepţia cazului în care instanţa impune o perioadă mai scurtă). 
În general, în cazul în care persoana fizică a respectat planul de insolvenţă aprobat de către instanţă şi a achitat cheltuielile legate de procedură, atunci, după 7 ani, restul de datorii către creditori sunt anulate.
LITUANIA
Lituania a primit asistenţă tehnică din partea FMI pentru a formula o nouă lege a insolvenţei, care să includă şi noua categorie a falimentului personal. O delegaţie FMI a fost la Vilnius în mai 2010 şi a ajutat guvernul lituanian să redacteze proiectul de lege, absolut necesar în condiţii de criză financiară.

În martie 2011, proiectul de lege a fost elaborat şi aprobat de guvernul de la Vilnius, iar în mai 2012 a fost votat în Parlament şi a intrat în vigoare la 1 martie 2013.

Conform legii, persoanele fizice cu o datorie de peste 5.800 de euro vor putea intra în insolvenţă, situaţie în care se vor afla pe o perioadă de până la 5 ani după care vor fi consideraţi reabilitaţi financiar. Perioada, în care aceştia ar putea fi obligaţi să facă şi anumite plăţi din venitul disponibil, în cazul în care există unul, a fost redusă la  5 ani ani la cererea FMI, pentru că autorităţile de la Vilnius voiau la început să fie de 10 ani, în timp ce Fondul recomandă o perioadă de 3-6 ani.

Legea falimentului persoanelor fizice
 se aplică şi pentru contractele de credit în derulare, astfel că cei cu împrumuturi mai vechi vor putea beneficia de prevederile ei, acesta fiind unul dintre cele două aspecte ce i-au nemulţumit pe bancheri, alături de lipsa clară a unor prevederi privind îndatorarea responsabilă.
Înainte ca Parlamentul să adopte legea insolvenţei persoanelor fizice, lituanienii mergeau în Marea Britanie sau în Letonia să îşi declare falimentul. 
Printr-o hotărâre a Curţii de Apel lituaniene
 se arată că falimentele personale declarate în alte jurisdicţii se vor aplica şi pe teritoriul Lituaniei şi asupra activelor şi creditorilor din această ţară, chiar dacă din legislaţia internă lipsea posibilitatea falimentului personal.
GERMANIA

În dreptul german procedura insolvenţei, Insolvenzverordnung, se aplică, atât asupra patrimoniului persoanelor juridice cât şi asupra patrimoniului persoanelor fizice, chiar şi atunci când acestea din urmă nu desfăşoară o activitate comercială. În cazul persoanelor fizice, procedura insolvenţei conduce la „nou-început” din punct de vedere economic, un aşa-numit „fresh start”, debitorul va fi absolvit de toate creanţele care nu au putut fi achitate în cursul procedurii insolvenţei.

Insolvenţa persoanei fizice este reglementată, atât în Involvenzverordnung, legea cu caracter general, cât si în legea cu caracter special, Verbraucherinsolvenz, respectiv insolvenţa consumatorului. Aceasta din urmă lege se aplică tuturor persoanelor fizice care nu desfăşoară nicio activitate comercială sau acelor persoane care desfăşoară doar ocazional o activitate comercială.
 Prin urmare, persoanelor juridice, asociaţiilor fără personalitate juridică şi comercianţilor persoane fizice li se va aplica legea generală. De remarcat este faptul că, aplicându-i-se comerciantului persoană fizică legea generală, acesta are posibilitatea de a parcurge procedura reorganizării judiciare. 

Legea germană a insolvenţei consumatorului prevede în mod expres persoanele care au acces la această procedură. Astfel, potrivit art.304 (Verbraucherinsolvenz), legea se aplică persoanelor fizice care nu desfăşoară o activitate comercială la data formulării cererii de deschidere a procedurii insolvenţei şi care nu au desfăşurat niciodată o astfel de activitate. În situaţia în care debitorul a desfăşurat anterior formulării cererii de deschidere a procedurii insolvenţei o activitate comercială, lui i se vor aplica dispoziţiile legii insolvenţei consumatorului dacă are mai puţin de 20 de creditori şi dacă nu există nicio pretenţie cu privire la plata drepturilor salariale sau a altor drepturi născute în baza raporturilor de muncă. În caz contrar, dacă nu sunt îndeplinite aceste condiţii, debitorul va fi obligat să parcurgă procedura prevăzută de legea generală, adică procedura aplicabilă societăţilor comerciale. 
Noţiunea de „supra-îndatorare” o întâlnim şi în legislaţia germană sub denumirea de „Überschuldung”, cauză de deschidere a procedurii insolvenţei, alături de imposibilitatea de a achita datoriile băneşti exigibile şi iminenta imposibilitate de a achita datoriile băneşti exigibile. 
Art.19, alin.(2) din legea germană a insolvenţei (Involvenzverordnung) defineşte noţiunea de supra-îndatorare ca fiind acea situaţie în care averea debitorului nu poate acoperi obligaţiile pecuniare existente. 
Prin urmare, supraîndatorarea reprezintă de fapt insolvabilitatea, adică starea de dezechilibru financiar a patrimoniului unui debitor care se caracterizează prin aceea că valoarea elementelor de pasiv este mai mare decât aceea a elementelor de activ. 
Legislaţia germană face o distincţie în ceea ce priveşte cererea debitorului de deschidere a procedurii insolvenţei şi cea a creditorului, în sensul că în funcţie de persoana care solicită deschiderea procedurii, se vor aplica proceduri distincte.
Unul dintre principalele scopuri ale legii insolvenţei consumatorului este acela de a degreva instanţele judecătoreşti. Datorită acestui motiv, tranzacţia între debitor şi creditor primează.
În cazul în care cererea de deschidere a procedurii insolvenţei aparţine debitorului, procedura insolvenţei se împarte în trei etape, cu menţiunea că trecerea la următoare etapă are loc doar în situaţia în care în etapa anterioară nu s-a ajuns la o finalitate în sensul acceptării unui plan privind plata datoriilor. 

Cele trei etape ale procedurii insolvenţei consumatorului, când cererea de deschidere a procedurii aparţine debitorului, sunt: tranzacţia extrajudiciară, tranzacţia judiciară şi procedura insolvenţei simplificată. 
Prima etapă, cea a tranzacţiei extrajudiciare nu este prevăzută în mod expres în legea insolvenţei consumatorului însă ea rezultă din cerinţele pe care debitorul trebuie să le îndeplinească pentru a putea introduce cererea de deschidere a procedurii. 
Potrivit art. 305 alin.(1), pct.1 din Legea insolvenţei consumatorului, cererea de deschidere a procedurii insolvenţei formulată de către debitor este admisibilă doar în situaţia în care acesta a încercat să ajungă la o înţelegere cu creditorii săi, propunându-le un plan cuprinzând modalitatea de stingere a datoriilor.
 În situaţia în care creditorii nu acceptă planul propus de către debitor, atunci se va trece la următoarea etapă, cea a tranzacţiei judiciare. 
Doar în cazul în care o tranzacţie extrajudiciară a eşuat, debitorul va avea dreptul de a solicita parcurgerea procedurii tranzacţiei judiciare. În cadrul acestei proceduri, instanţa de judecată va trimite către creditorii debitorului cererea acestuia de deschidere a procedurii insolvenţei şi planul cuprinzând modalitatea de stingere a datoriilor. În termen de o lună creditorii vor trebui să-şi exprime poziţia cu privire la planul propus de către debitor. Dacă creditorii nu îşi exprimă poziţia în termen de o lună, planul se consideră acceptat tacit. În cazul în care urmare a unei acceptări tacite, în condiţiile indicate, se atinge o majoritate de 50%+1 a creditorilor şi a cuantumul creanţelor, instanţa de judecată va putea suplini consimţământul celorlalţi creditori care s-au opus planului. Pe toată durata procedurii tranzacţiei judiciare care nu poate depăşi 3 luni, procedura insolvenţei se suspendă.

În cazul în care în cadrul tranzacţiei judiciare nu a fost obţinută majoritatea cerută pentru adoptarea planului, procedura insolvenţei se va relua şi se va încheia în cadrul procedurii simplificate

Efectele deschiderii procedurii de insolvenţă
În dreptul german, regula constă în aceea că debitorul pierde dreptul de dispoziţie şi de administrare cu privire la patrimoniul său, iar aceste drepturi vor fi exercitate de către o persoană independentă, practicianul în insolvenţă, desemnat de către instanţa de judecată.

Excepţia o constituie păstrarea de către debitor a dreptului de administrare. 
Premisa pentru ca debitorul să poată să-şi păstreze dreptul de administrare a patrimoniului este ca el să fi solicitat acest drept prin chiar cererea de deschidere a procedurii insolvenţei.

Prin instituirea unei astfel de condiţii, legiuitorul german a urmărit responsabilizarea debitorului pentru ca acesta să solicite, din timp, deschiderea procedurii insolvenţei. Ulterior deschiderii procedurii insolvenţei, în lipsa unei cereri prin care se solicită păstrarea dreptului de administrare, debitorul nu va mai avea posibilitatea de a-şi administra patrimoniul.

Potrivit legislaţiei germane, în situaţia în care cererea de deschidere a procedurii insolvenţei aparţine creditorului, înainte ca instanţa să se pronunţe cu privire la aceasta îl va întreba pe debitor dacă, în situaţia în care s-ar dispune intrarea în insolvenţă, acesta doreşte să păstreze dreptul de administrare. Opţiunea debitorului în vederea administrării patrimoniului nu este suficientă pentru ca acesta să păstreze dreptul de administrare, ci, este necesar consimţământul creditorului în acest sens.
 De asemenea, până la data deschiderii procedurii insolvenţei, creditorul are posibilitatea de a revoca consimţământul acordat cu privire la administrarea patrimoniului de către debitor. Odată pronunţată sentinţa de deschidere a procedurii insolvenţei, creditorul nu mai poate reveni şi nu-şi mai poate revoca consimţământul în ceea ce priveşte dreptul debitorului de a-şi administra averea.
Potrivit art. 271 din legea germană a insolvenţei, Insolvenzordnung, pe parcursul procedurii insolvenţei, Adunarea creditorilor are posibilitatea ca la prima adunare să decidă ca debitorul să-şi recapete dreptul de administrare dacă acesta i-a fost ridicat prin sentinţa de deschidere a procedurii insolvenţei. 
De asemenea, Adunarea creditorilor are posibilitatea de a decide, oricând ridicarea dreptului de administrare al debitorului. 
Aceste drepturi de care dispune Adunarea creditorilor sunt cunoscute în doctrina germană sub denumirea de autonomie a creditorilor.

Instanţa de judecată, din proprie iniţiativă, sau la cererea unuia sau a mai multor creditori poate să dispună, motivat, ridicarea dreptului de administrare al debitorului.
Potrivit legislaţiei germane, chiar şi în situaţia în care debitorul îşi păstrează dreptul de administrare, instanţa judecătorească va desemna un curator care va îndeplini în parte atribuţiile practicianului în insolvenţă. Astfel, curatorul va supraveghea modul în care debitorul îşi desfăşoară activitatea şi îşi administrează  patrimoniul. 
În vederea îndeplinirii acestei atribuţii, curatorul este îndreptăţit să intre în sediul unde debitorul îşi desfăşoară activitatea şi să realizeze individual investigaţii, are dreptul de a-i solicita debitorului documentele contabile, precum şi alte documente şi înscrisuri legate de desfăşurarea activităţii, iar debitorul are obligaţia de a-i da curatorului informaţiile pe care acesta le solicită.

 O altă atribuţie importantă a curatorului, pe lângă cea referitoare la supravegherea activităţii debitorului, se referă la informarea instanţei şi a creditorilor. Informarea instanţei şi a creditorilor priveşte, atât o informare cu caracter general privind activitatea curentă desfăşurată de către debitor, cât şi obligaţia curatorului de a informa de îndată instanţa şi creditorii dacă continuarea administrării de către debitor a patrimoniului său poate prejudicia pe creditori. În situaţia în care curatorul nu informează din timp pe creditori cu privire la acest din urmă aspect, atunci acesta va răspunde pentru prejudiciile suferite de către creditori. 
Alte atribuţii ale curatorului se referă la preluarea declaraţiilor de creanţă, verificarea acestora şi întocmirea tabelului de creanţe; distribuirea sumelor de bani rezultate fie în urma valorificării bunurilor din patrimoniul debitorului, fie în urma veniturilor obţinute din desfăşurarea activităţii; întocmirea planului de reorganizare şi supravegherea respectării acestuia de către debitor.

IRLANDA

În prezent, Irlanda a adus modificări legii insolvenţei personale, din moment ce procedura declarării falimentului era deosebit de greoaie şi dura până la 12 ani. Astfel, irlandezii alegeau să meargă în Anglia sau Scoţia să îşi declare falimentul, unde procedurile sunt mult mai simple şi durează mai puţin. 
Noua Lege a Insolvenţei persoanelor fizice

            La 24 ianuarie 2012, Departamentul de Justiție și Egalitate a publicat un Draft al proiectului de lege privind insolvență personală. Proiectul de lege a propus, printre altele, reducerea perioadei de faliment la 3 ani, 3 diferite mecanisme non-judiciare pentru stingerea datoriilor. Proiectul de lege complet urma să fie publicat până la sfârșitul lunii aprilie 2012. 

La 29 iunie 2012, guvernul irlandez a publicat textul proiectului de lege
. Proiectul de lege prevede, printre altele:
 - trei noi mecanisme non-judiciare de stingere a datoriei  în cazul insolvenței personale, respectiv: 
- informări privind reducerea datoriei; 

 - aranjamente privind decontarea datoriilor;
 - aranjamente personale de insolvență. 
De asemenea, noua lege a insolvenţei personale aduce modificări  semnificative Legii falimentului din 1988, inclusiv:

 - scurtarea perioadei de faliment la 3 ani (extinsă la 8 cereri depuse la tribunal pe baza lipsei de cooperare sau ascunderii de bunuri;
- ridicarea pragului datoriilor pentru falimentul personal la 20.000 €;
            - costurile legate de deschiderea insolvenţei pentru persoane fizice sunt stabilite de instanța de judecată, luând în considerare orice refuz nejustificat al debitorului de a accepta o propunere/măsură prin care debitorul ar intra într-unul dintre regimurile non-judiciare de insolvență cu caracter personal;
 - abrogarea dispozițiilor referitoare la alte aranjamente  supravegheate de instanţă și
 - extinderea perioadei pentru care operațiunile de pre-adjudecare frauduloase sau de subevaluare sunt declarate nule.
Legea Insolventei personale a fost promulgată de către Președintele Republicii pe 26 decembrie 2012
.
CONCLUZII

Extinderea procedurii insolvenţei la persoanele fizice reprezintă o necesitate. Ar trebui căutate cu preeminenţă considerentele interne, raţiunile intrinseci societăţii noastre care conduc la adoptarea legii. Ar trebui prezumat că o asemenea lege este făcută pentru a marca o anumită evoluţie legislativă bazată pe studiul situaţiei de fapt create de normele precedente. Atunci când o lege „rupe tradiţia” o face pentru a marca o evoluţie internă, pentru a consacra observaţiile şi criticile aduse reglementării anterioare şi pentru a satisface noile nevoi ale societăţi.

În prezent, noţiunea de „insolvenţă a comercianţilor” este depăşită, iar definiţia stării de insolvenţă văzută ca eşecul comerciantului trebuie să fie regândită.
 Astfel, insolvenţa şi insolvabilitatea nu vor mai fi privite exclusiv prin raportare la activitatea comercială desfăşurată de către un comerciant persoană fizică sau juridică, ci şi ca o stare de fapt care se întâlneşte şi în cazul persoanelor fizice, simpli particulari.
Această stare de fapt întâlnită şi în cazul particularilor trebuie să fie reglementată pentru a primi protecţia juridică corespunzătoare, atât în ceea ce-l priveşte pe debitor dar şi în ceea ce îi priveşte pe creditori.

Este ilogic ca acelaşi fapt, încetarea de plăţi, să aibă consecinţe diferite după cum debitorul este comerciant sau necomerciant. În cazul deschiderii procedurii insolvenţei asupra debitorului comerciant, natura civilă sau comercială a creanţei nu prezintă niciun impediment pentru ca creditorii să se înscrie în tabelul creanţelor. Dacă se asimilează creditorii civili şi cei comerciali, de ce să nu se asimileze şi debitorii civili cu cei comerciali, de vreme ce ambii recurg la credite.
De asemenea, inexistenţa unei reglementări legale pentru debitorul necomerciant aflat în insolvenţă constituie o lipsă de protecţie juridică şi o discriminare, atât prin raportare la debitor, cât şi prin raportare la creditorii acestuia. Este necesară protecţia drepturilor şi intereselor creditorilor deopotrivă şi în raport cu debitorul civil ca şi în raport cu debitorul comerciant.

Nu se justifică lăsarea debitorilor civili să-şi administreze averea, având astfel posibilitatea să-şi ascundă activul.

Aşadar, necesitatea unei reglementări a eşecului necomercianţilor persoane fizice reprezintă o integrare firească în domeniul de aplicare a procedurii insolvenţei a tuturor tipurilor de debitori, indiferent de calitatea acestora. 

